b'\n_START_ARTICLE_\nPaanaj\xc3\xa4rven Anni\n_START_SECTION_\nElokuvasta\n_START_PARAGRAPH_\nElokuvassa seurataan Anni Popovan (o.s. M\xc3\xa4kuskhina, 1928 Jyskyj\xc3\xa4rvi \xe2\x80\x93 4. helmikuuta 2011) el\xc3\xa4m\xc3\xa4\xc3\xa4. Anni asui Vienan Karjalassa Kemijoen rannalla sijaitsevassa Paanaj\xc3\xa4rven perinnekyl\xc3\xa4ss\xc3\xa4. H\xc3\xa4n oli kyl\xc3\xa4n keskeinen hahmo, kyl\xc3\xa4n johtaja, puuhanainen ja sanavalmis entinen opettaja. _NEWLINE_Paanaj\xc3\xa4rven kyl\xc3\xa4 on ainutlaatuinen vienankarjalainen runokyl\xc3\xa4, jossa on yh\xc3\xa4 j\xc3\xa4ljell\xc3\xa4 merkitt\xc3\xa4v\xc3\xa4 osa alkuper\xc3\xa4ist\xc3\xa4 rakennuskantaa. Naukkarinen dokumentoi kyl\xc3\xa4n selviytymistarinan t\xc3\xa4ll\xc3\xa4 suurty\xc3\xb6ll\xc3\xa4\xc3\xa4n, jonka materiaali ker\xc3\xa4ttiin pitk\xc3\xa4ll\xc3\xa4, kuusi vuotta kest\xc3\xa4v\xc3\xa4ll\xc3\xa4 seurannalla._NEWLINE_Paanaj\xc3\xa4rvi on harvinaisuus, sill\xc3\xa4 se on ainoa j\xc3\xa4ljelle j\xc3\xa4\xc3\xa4nyt alkuper\xc3\xa4isasussaan s\xc3\xa4ilynyt vienalaiskyl\xc3\xa4. Kyl\xc3\xa4\xc3\xa4 on uhannut patoaltan alle j\xc3\xa4\xc3\xa4minen jo 50 vuoden ajan. Neuvostoliitto suunnitteli Vienan Kemijoen patoamista. Joella sijaitsevaan Valkeakosken kyl\xc3\xa4\xc3\xa4n oli tarkoitus rakentaa vesivoimalaitos suurine patoaltaineen. Paanaj\xc3\xa4rvi olisi j\xc3\xa4\xc3\xa4nyt veden alle, mutta suunnitelma keskeytyi Neuvostoliiton romahdettua. Kyl\xc3\xa4\xc3\xa4 on entistetty ja el\xc3\xa4m\xc3\xa4\xc3\xa4 elvytetty suomalaisten avustamana jo vuosien ajan. Kyl\xc3\xa4 valittiin World Monuments Watchin Maailman uhanalaisten perinnekohteiden listalle.'